Giza Eskubideen Defendatzaileak Babesteko Euskal Programa

Giza Eskubideeen Defendatzaileak Babesteko Euskal Programa (NARE) Eusko Jaurlaritzak sorturiko eta Zehar-Errefuxiatuekin erakundeak kudeaturiko programa bat da. 2011an sortu zen eta giza eskubideen defendatzaileak artatzeko helburua du.

 Aurrekariak 
Aldi Baterako Babes Programak nazioarteko laguntza eta elkartasun tresnak dira. Horien bidez laguntzen da, batetik, pertsonen bizitza eta osotasun fisikoa babesten eta, bestetik, jatorrian giza eskubideak defendatzeko prozesuei eusten, harrera-herrialdeko erakunde, mugimendu eta instituzioekin antolatuz.

 Historia 
Eusko Jaurlaritzak, Lankidetzarako eta Elkartasunerako Euskal Agentziaren bitartez, 2011tik, Defendatzaileak Babesteko Euskal Programa du martxan. Ekimena erreferentzia gisa hartu da beste autonomia-erkidego batzuetan antzeko ekimenak garatzeko, eta balorazio garrantzitsua izan du “Protect Defenders” Europako plataforman.

Programaren garapena eta kudeaketa CEAR-Euskadiren kargupean zegoen. Egun, Zehar-Errefuxiatuekin erakundearen esku dago. Erakunde horrek ibilbide luzea du giza eskubideen defentsan eta sustapenean eta nazioarteko babesa behar duten errefuxiatuen, lekuz aldatutako pertsonen, aberrigabeen eta migratzaileen edo bazterketa-arriskuan daudenen garapen integralean.

2021ean programa honen hamargarren urteurrena ospatu zen. Hamar urte horien buruan, 30 pertsona artatu ditu (9 gizon, 18 emakume eta haien hiru seme-alaba). Kolonbia, Peru, Honduras, Guatemala eta Mendebaldeko Sahara izan dira pertsona horien jatorriak. Modu aitzindarian, 2025ean Ekuatore Gineako aktibistak artatu ziren.

Programaren lehenengo hamarkadan, Euskadiko 11 erakundek osatu dituzte laguntza‑sareak, hau da, programara aurkezteaz, bertan dauden bitartean laguntzeaz eta itzultzean euren egoerari jarraipena emateaz arduratzen dira. #BabesGara lemapean urteurrenaren ospakizuna egin zen EITBren Multibox aretoan.

Programak artatu dituen defendatzaileak elkarte desberdinetako kideak izan dira, gehienak Kolonbiakoak, besteak beste, Cauca Iparraldeko Kontseilu Komunitarioen elkartekoak (ACONC), Antioquiako Erakunde Indigenaren (OIA) kideak, Komunitate Beltzen Prozesuko kideak, Corporación Social Nuevo Día, Elizarteko Justizia eta Bake Batzordearen eta Cerro Tijerasko Indigenen Kabildoko kideak.

Erdialdeko Amerikako hainbat defendatzaileei egin zaie harrera, hala nola, El Salvadorreko Colectiva Las Incómodas Feminista elkartekoei, Hondurasko Honduras Diversa eta Hondurasko Desagertutako Atxilotuen Senideen Batzordeko (COFADEH) kideei eta Guatemalako K’iche Herrien Kontseiluko eta Mendebaldeko Herrien Kontseiluko (CPO) kideei.

Afrikari dagokionez, Mendebaldeko Saharako Marokoko Estatuak Egindako Giza Eskubideen Urraketa Larrien Biktima Saharauien Elkarteko (ASVDH) kideak jaso dira batez ere, baita Ekuatore Gineako Munduaren Parte Gara (SPDM) elkartekoei ere.

 Ikusi, gainera 

 Giza Eskubideak Defendatzaileen Nazioarteko Eguna

 Erreferentziak 

 Kanpo estekak 

 #BabesGara #NosotrasProtegemos (eLankidetza - Lankidetzarako eta Elkartasunerako Euskal Agentzia)
 Elkarrizketa - Danelly Estupiñán eta Deyanira Soscué (EITB)

Kategoria:Eusko Jaurlaritza
Kategoria:Errefuxiatuak
Kategoria:Giza eskubideen aldeko ekintzaileak